18 കോടിയുടെ മരുന്ന് നല്കി എസ്.എം.എ ബാധിതനായ മുഹമ്മദിന്റെ ചികിത്സ തുടങ്ങി കണ്ണൂര് : സ്പൈനല് മസ്കുലാര് അട്രോഫി എസ്.എം.എ എന്ന അപൂര്വ്വ രോഗം ബാധിച്ച കണ്ണൂര് മാട്ടൂല് മുഹമ്മദിന്റെ ചികിത്സ ആരംഭിച്ചു. കോഴിക്കോട് ആസ്റ്റര് മിംസിലാണ് ചികിത്സ. 18 കോടി വില വരുന്ന മരുന്ന് ഒന്നരവയസ്സുള്ള മുഹമ്മദിന് നല്കി. അമേരിക്കയില് നിന്ന് എത്തിച്ച സോള്ജന്സ്മ എന്ന ജീന് തെറാപ്പി മരുന്നാണ് കുട്ടിക്ക് നല്കിയത്. കോഴിക്കോട് ആസ്റ്റര് മിംസില് പീഡിയാട്രിക് ന്യൂറോളജിസ്റ് ഡോ. സ്മിലു മോഹന്ലാലിന്റെ നേതൃത്വത്തിലാണ് ചികിത്സ.ഇപ്പോള് ഐസിയുവില് കുറച്ചു ദിവസത്തെ നിരീക്ഷണങ്ങള്ക്ക് ശേഷം കുട്ടിയുടെ ആരോഗ്യ നിലയെയും ചികിത്സ പുരോഗതിയെയും വിലയിരുത്താനാവുമെന്ന് ആശുപത്രി മാനേജ്മന്റ് അറിയിച്ചു. ചികിത്സയ്ക്ക് ആവിശ്യമായ 18 കോടി രൂപയ്ക്കായി ചികിത്സാ കമ്മിറ്റി സഹായം തേടിയിരുന്നു. ആറ് ദിവസം കൊണ്ട് 46.78 കോടി രൂപയാണ് ചികിത്സയ്ക്കായി സുമനസ്സുകള് നല്കിയത്. 7,70,000 പേരാണ് സഹായധനം നല്കിയതെന്ന് ചികിത്സ കമ്മിറ്റി അറിയിച്ചു. സംഭാവന ലഭിച്ച തുകയില് നിന്ന് 8.5 കോടി രൂപ വീതം കണ്ണൂര് ചപ്പാരപ്പടവിലെ ഖാസിമിനും ലക്ഷദ്വീപിലെ ഇശല് മറിയത്തിനും നല്കുമെന്ന് മാട്ടൂലിലെ ചികിത്സാകമ്മിറ്റി നേരത്തേ പ്രഖ്യാപിച്ചിരുന്നു.